Det oplyser administrerende direktør Claus Raabye, Hesselholt Fisk Eksport A/S. - Jeg er utroligt ked af situationen, men vi har prøvet forskellige løsningsmuligheder uden held, så nu har vi kastet håndklædet i ringen og siger stop, siger han. Det helt store problem i forbindelse med virksomhedens økonomi er, at finanskrisen har gjort det umuligt at forsikre sig mod et økonomisk tab, når der sælges fisk ud af landet til eksport. Og uden forsikring kan virksomheden ikke få kreditter i banken. - Eksportkreditterne er skåret væk, og det betyder, at vi ikke kan sælge uden selv at løbe en risiko for ikke at få pengene ind igen, selvfølgelig er der altid en risiko ved at drive forretning, men vi vil ikke løbe risiko selv, så vi er nødt til at stoppe, siger administrerende direktør Claus Raabye. I Hanstholm er 65 medarbejdere i produktionen sendt hjem, i Skagen har 35 funktionærer og timelønnede fået fyresedlen. 3F har i morgen torsdag arrangeret stormøde for sine medlemmer i Hanstholm om situationen.

Referat:
Hesselholt Fisk Eksport A/S med afdelinger i Skagen og Hanstholm er i dag gået konkurs. Det er virksomheden selv, der begærede konkursen, da regnskaberne viser så store og røde tal, at virksomheden er insolvent.